ททท.มั่นใจหากการเปิดรับนักท่องเที่ยวแบบวิลล่าควอเรนทีนกลุ่มแรกในจังหวัดภูเก็ตประสบความสำเร็จ จะสร้างความมั่นใจและการยอมรับแก่นานาชาติ
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวถึงการเปิดรับกลุ่มนักท่องเที่ยวในรูปแบบวิลล่าควอเรนทีนเข้าพักในลักษณะการกักกันยังสถานที่เฉพาะเป็นเวลา 14 วัน ซึ่งเป็นนักท่องเที่ยวนำร่องกลุ่มแรกเข้ามายังจังหวัดภูเก็ตเมื่อวันที่ 21 กุมภาพันธ์ที่ผ่านมา ว่าได้ดำเนินการด้านต่างๆ ภายใต้มาตรการสาธารณสุขอย่างเคร่งครัด โดยนักท่องเที่ยวที่มีผลตรวจครั้งที่ 1 เป็นลบทุกคนสามารถทำกิจกรรมต่างๆภายในพื้นที่ของโรงแรมได้โดยไม่ต้องกักตัวอยู่ภายในห้องพักแต่ให้ปฏิบัติตามมาตรการทั้งการเว้นระยะห่างและสวมหน้ากากอนามัยระหว่างกิจกรรมต่างๆ และหลังจากการกักตัว 14 วันผลตรวจยังเป็นลบสามารถเดินทางไปท่องเที่ยวยังบริเวณต่างๆ ของจังหวัดได้ ทั้งนี้หากการดำเนินการเปิดรับท่องเที่ยวครั้งนี้สำเร็จ จะมีการประเมินผลเพื่อขยายผลการจัดการท่องเที่ยวในรูปแบบนี้ออกไปยังจังหวัดท่องเที่ยวอื่นๆ ซึ่งต้องพิจารณาจากความพร้อมและการยอมรับของคนในพื้นที่ภายใต้มาตรการที่เข้มงวด  ผู้ว่าการการท่องเที่ยวแห่งประเทศไทย กล่าวว่า จากการประสานงานกับ 29 สำนักงานการท่องเที่ยวในต่างประเทศพบว่า มีกลุ่มนักท่องเที่ยวที่มีกำลังซื้อสูงสนใจเข้าท่องเที่ยวในไทยโดยเฉพาะกลุ่มประเทศสแกนดิเนียเวีย หากการผ่อนคลายมาตรการกักตัวดังกล่าวประสบความสำเร็จ ประกอบกับจุดแข็งในการด้านรับมือป้องโรคอย่างมีประสิทธิภาพและสามารถฉีดวัคซีนได้ตามแผนที่กำหนดไว้จะส่งผลดีกับการท่องเที่ยวไทยที่จะสามารถดึงกลุ่มนักท่องเที่ยวที่มีกำลังซื้อสูงเข้ามาได้